Nem sikerült a bravúr a Veszprémnek a kézi BL-ben | VS.hu
20150531-VS-44035-nem-sikerult-a-bravur-a-veszpremnek-a-kezi-bl-ben
Nem sikerült a bravúr a Veszprémnek a kézi BL-ben
Fotó: MTI/MTVA / Marius Becker
Köves Pál - 2015. május 31., vasárnap 19:41
A második félidő közepén Nagy Lászlóéknak percekig lehetőségük lett volna egy gólra felzárkózni, de a nagy igyekezetből kapkodás lett, gól nem. Elhúzott és nyert a Barcelona, 28-23-ra.
Az első félidőt négygólos hátránnyal zárták a veszprémiek. Próbálkoztak kapuscserével, de ezúttal sem Alilovic, sem Mikler nem tudott csodát tenni. Feltűnő volt még, hogy a BL gólkirályi címéért is versenyben lévő Ilic-nek most nagyon nem ment, Nagy László gólerős volt, de ez kevésnek bizonyult.
A fent említett rövid időszaktól eltekintve végi 3-4-5 góllal ment a Barcelona, amelyet kieséses vagy helyosztó mérkőzésen a Veszprém még soha nem győzött le. Ez a sorozat most sem tört meg.
Barcelona (spanyol) - MKB-MVM Veszprém 28-23 (14-10)
Köln, Lanxess Aréna, 20 ezer néző, v: Dinu, Din (románok)
gól: Karabatic 6, Sigurdsson 6/1, Tomas 5, Entrerrios 4, Gurbindo 3, Nöddesbo 3, Sarmiento 1, illetve Nagy 8, Ilic 5/1, Gulyás 2, Sulic 2, Marguc 2, Nilsson 2, Iváncsik 1, Lékai 1
Fotó: MTI/MTVA / Martin Meissner
A Veszprém csapata a kölni eredményhirdetésnél
A döntő utáni frissített statisztika
- A magyar bajnok 23-szor nyert az NB I-ben, 24-szeres Magyar Kupa-győztes, kétszeres KEK-győztes (1992, 2008), a legrangosabb kupában viszont a mostanival együtt másodszor játszhatott döntőt. A szezonban sikerült megnyernie a magyar szuperkupát, később pedig a regionális SEHA Ligát, a Magyar Kupát és a magyar bajnokságot, így ebben az idényben négy trófeát gyűjtötte be.
- Carlos Ortega, a Veszprém mestere még barcelonai játékosként hatszor nyert a BL-ben, a spanyol gárdával 14 különböző trófeát gyűjtött be, de edzőként ez a legnagyobb nemzetközi sikere.
- A Barcelona a BL-ben ezt megelőzően két döntőt veszített, 2010-ben a Kiel, 2013-ban pedig a Hamburg ellen, azaz csak német együttesek tudták legyőzni.
- 2007 óta először fordult elő, hogy az a csapat - nevezetesen a Veszprém -, amely kiejtette a Kielt, nem nyerte meg adott évben a Bajnokok Ligáját.
- A Barcelonában a fehérorosz Sziarhej Rutenkának egyedül van immár hat elsősége, és ezt három klubbal érte el (Ciudad Real: 2006, 2008, 2009, Celje: 2004, Barcelona: 2011, 2015), ugyanakkor az ex-veszprémi Kiril Lazarov először nyert a legrangosabb kupában.
- A barcelonai francia sztár, Nikola Karabatic és honfitársa, Cedric Sorhaindo a második-harmadik játékos, akik egyszerre birtokolnak olimpiai, világ- és Európa-bajnoki, valamint BL-címet. Ez eddig csak honfitársuknak, a kapus Thierry Omeyernek sikerült még 2010-ben.
- A nemzetek rangsorában a spanyolok beérték a németek (15-15 elsőség), a szovjeteknek öt, a jugoszlávoknak és a keletnémeteknek négy-négy győzelmük van. A magyarok közül eddig csak a Bp. Honvéd nyert ebben a kupában, még 1982-ben. A fővárosi gárda 1966-ban döntős volt, akárcsak a Veszprém 2002-ben.
Az MKB-MVM Veszprém hétfőn délután 17 órára várja a Veszprém Aréna előtti téren a csapatot 18 óra körül köszönteni kívánó drukkereket.